
RAPORT 
asupra propunerii legislative pentru modificarea şi completarea 
Legii nr.244/2002, modificată şi republicată în temeiul art.III din Legea nr.83/2007 

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru modificarea şi completarea Legii nr.244/2002, modificată şi republicată în temeiul art.III din Legea nr.83/2007,  transmisă cu adresa  nr.Pl. x 483 din 12 octombrie 2009 şi înregistrată sub nr.24/841/13.10.2009. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere favorabil al Guvernului, avizul favorabil al Comisiei juridice, de disciplină şi imunităţi şi avizul negativ al Comisiei pentru buget, finanţe şi bănci.
Propunerea legislativă are ca obiect de reglementare modificarea şi completarea Legii viei şi vinului în sistemul organizării comune a pieţei vitivinicole nr.244/2002, republicată, în sensul că producătorii particulari pot să prelucreze strugurii din producţia proprie, în vederea obţinerii şi valorificării acestora sub formă de vinuri liniştite, pe bază de licenţă de fabricaţie acordată de Ministerul Agriculturii şi Dezvoltării Rurale. 
Propunerea legislativă pentru modificarea şi completarea Legii nr.244/2002, modificată şi republicată în temeiul art.III din Legea nr.83/2007 face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative sus menţionată a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Dănuţ Apetrei, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 27 de deputaţi, din totalul de 27 de deputaţi, membri ai comisiei.

Propunerea legislativă a fost respinsă în unanimitate, în şedinţa din 27 aprilie 2010, din următoarele considerente: 
· Regimul accizelor este reglementat de Legea nr.571/2003 – Codul fiscal;

· Unele reglementări din propunere sunt cuprinse în Legea viei şi vinului în sistemul organizării comune a pieţei vitivinicole nr.244/2002.
Propunerea legislativă a fost respinsă de Senat în şedinţa din 5 octombrie 2009.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.
          VICEPREŞEDINTE,
             



  SECRETAR,

          Dr. Atilla KELEMEN


                                   Vasile MOCANU
Consilier, Anton Păştinaru 

